India jelenleg a világon az üvegházhatást okozó gázok negyedik legnagyobb kibocsátója, jóllehet az egy főre jutó szén-dioxid-kibocsátás így is csak egytizede az Amerikai Egyesült Államok kibocsátási értékének. India energiaszükséglete a következő húsz évben megduplázódik majd. Az ország rendkívüli mértékben ki lesz téve az éghajlatváltozásnak és a szélsőséges időjárásnak, például a hőhullámoknak, az aszályoknak és az áradásoknak. Ez súlyosbítja a fejlődéssel kapcsolatos kihívásokat, és aránytalanul nagyobb mértékben sújtja a szegény és kiszolgáltatott társadalmi csoportokat. A gazdasági és demográfiai növekedés erős hatással van a környezetre. A kihívások közül különösen az erőforrások kimerülését – ezen belül vízhiányt –, a lég- és a vízszennyezést, valamint a hulladékkezelést kell megemlíteni.

India komoly kihívásokkal néz szembe gazdasági és demográfiai potenciáljának kihasználása terén. Mindenekelőtt a következőkre van szükség: 270 millió ember kiemelése a mélyszegénységből; megfelelő infrastruktúra és összeköttetések kiépítése; az oktatáshoz és az egészségügyhöz való hozzáférés biztosítása az egész országban; a növekvő jövedelmi egyenlőtlenség kezelése. Mivel a munkaerő 93 %-a az informális gazdaságban dolgozik, az adóbázis igen szűk. További kihívást jelent a munkahelyteremtés, tekintettel arra, hogy a becslések szerint évente 12 millió ember lép majd be munkaerőpiacra.

A következő évtizedben India lesz a világ legnépesebb országa, megelőzve Kínát. India már most is a világ legnagyobb demokráciája. Az indiai polgárok 50 %-a 25 évnél fiatalabb. Ez a demográfiai előny a következő két évtizedben évente körülbelül két százalékponttal emelheti India egy főre jutó GDP-jének növekedését. Az ország népességének 67 %-a vidéki területeken él, de az előrejelzések szerint a következő évtizedben az urbanizációs ráta megduplázódik majd.

India modernizációt hajt végre, és az alábbi ambiciózus célokat tűzte ki: a szegénység visszaszorítása és a gazdasági növekedés előnyeinek terjesztése, az ambiciózus középosztály szükségleteire adott reakció, a termelési kapacitás és a termelékenység növelése hazai és külföldi befektetésekkel és technológiatranszfer útján, a fenntartható urbanizáció megvalósítása, a mezőgazdaság modernizálása, a gazdaság digitalizációja, a vízgazdálkodás és az erőforrás-hatékonyság javítása, a képzett emberi erőforrások fejlesztése, az innováció és az induló vállalkozások felkarolása.

India egy összetett geostratégiai térben foglal el fontos helyet. Az Európát és Ázsiát összekötő legfontosabb kereskedelmi útvonalak középpontjában helyezkedik el, és egy komplex térségben képviseli a stabilitást. Ezzel szomszédaihoz és a régió nagyobb hatalmaihoz képest olyan diplomáciai és biztonságpolitikai pozícióban van, amely az EU-ra nézve fontos következményekkel jár. India és a fejlődő országok hagyományos viszonya potenciálisan erősséget jelent a fenntartható fejlődési célok megvalósításában.

1.JÓLÉT BIZTOSÍTÁSA FENNTARTHATÓ MODERNIZÁCIÓVAL

Az EU és India közötti, a fenntartható modernizációhoz kapcsolódó intenzívebb partnerségnek hozzá kell járulnia a meglévő kapcsolatok elmélyítéséhez, valamint a beruházás és kereskedelem élénkítéséhez, emellett gyorsítania kell India feljebb lépését az értékláncban, kutatását és technológiafejlesztését, az erőforrás-hatékonyságot és a zöld növekedést, valamint az adóbázis bővítését, és a vállalkozások támogatását. India belső szakpolitikái és prioritása igen jelentős hatással lesznek az éghajlatváltozással szembeni nemzetközi fellépésre, a globális energiabiztonságra, az erőforrás-hatékonyságra, a 2030-ig tartó időszakra vonatkozó menetrend végrehajtására, a környezeti kihívásokra, a katasztrófakockázat-csökkentésre, az óceánpolitikára, ideértve a fenntartható halászatot és a kék gazdaságot, és a globális közjavak védelmére. Az EU-nak a modernizációt célzó dinamikus kétoldalú együttműködését a globális színtéren is meg kell jeleníteni, és a hatásos globális megközelítés biztosítása érdekében e kérdésekben aktívabban kell együttműködnie Indiával.

1.1. A modernizációs partnerség megerősítése

Az EU India természetes partnere, amely támogatja India következő céljait: fenntartható növekedés, a zöld technológiához és a digitális megoldásokhoz való hozzáférés, az erőforrás-hatékonyság megvalósítása, szabályozási modellek és jogszabályi keretek végrehajtása, és a szabványok harmonizálása. Az EU és India közötti együttműködés hozzájárul majd az erőforrásokra nehezedő nyomás, a szennyezés és az üvegházhatásúgáz-kibocsátás csökkentéséhez, valamint az éghajlatváltozás hatásaival szembeni ellenálló képesség javításához. Az EU és India közötti erős modernizációs partnerségnek emellett segítenie kell az EU munkahelyteremtéssel, növekedéssel és beruházással kapcsolatos céljainak teljesülését, és az EU konnektivitásra vonatkozó stratégiájával összhangban elő kell mozdítania az Európa és Ázsia közötti fenntartható összeköttetéseket.

Indiának igen nagyléptékű, komplex kihívásokat kell kezelnie. A demográfiai előny a globális fejlődés motorjává teheti Indiát, amennyiben az ország képes előmozdítani az oktatást, a kutatást és az innovációt és a vállalkozói készségeket, valamint növelni tudja a foglalkoztathatóságot. A nők és a fiatalok gazdaságba való bevonása szintén kihasználhatja a gazdasági növekedést, és segítheti a nemek közötti egyenlőség megerősödését.

India célja, hogy gyártóközponttá váljon, mindenekelőtt a közvetlen külföldi befektetések révén. Korlátozó tényező a munkaerőpiac merevsége, valamint az, hogy India a Világbank „Ease of Doing Business” (az üzleti környezet minőségéről szóló) jelentése szerinti rangsorban alacsony helyet foglal el. Az EU vállalatai ezidáig több mint hatmillió indiai munkahely létrehozásához járultak hozzá. Az üzleti környezet javulásával ez a szám várhatólag növekedni fog.

Indiában a közelmúltban fontos makrogazdasági reformokat vezettek be, mindenekelőtt az árukra és szolgáltatásokra kivetett adóval és az inflációs célkövető rendszer felé történő átmenettel. Tekintettel az EU és India többszintű kormányzási rendszerének hasonlóságaira, mindkét fél javát szolgálná az intenzívebb szakpolitikai párbeszéd és a gazdasági szakpolitikák kidolgozása több területen is, például a költségvetési szabályok és keretek, az adózás, a versenypolitika, a monetáris politikai keretek és a strukturális reformok terén (ideértve a banki ágazatot is). A kétoldalú cserék segítik majd a reformfolyamatokkal kapcsolatos tudás megosztását, előmozdítják a makrogazdasági fejlemények megértését, valamint a G20-on belül hatékonyabb együttműködést tesznek lehetővé.

India meglátása szerint fejletlen infrastruktúrája komoly akadályt jelent. A közlekedési és az energetikai ágazatban, valamint a digitális hálózatokban jelentős beruházásokra van szükség. Az uniós építőipari ágazat már jelenleg is hozzájárul India belső összeköttetéseihez, intelligens városi infrastruktúrájához és energiahatékonyságához. Az EU-nak és Indiának szorosabban együtt kell működnie a tengeri szállítás és infrastruktúra, a repülés, a vasúti és a közúti közlekedés biztonsága és a digitális konnektivitás terén, és jobb feltételeket kell teremtenie a szabványok, a készségek és képességek terén. Az EU-nak a továbbiakban is támogatnia kell a fenntartható és az éghajlatváltozás hatásaival szemben ellenálló infrastruktúra fejlesztését – ahogy ezt jelenleg is teszi a támogatásötvözési keretek és az Európai Beruházási Bank segítségével –, valamint a metró- és a vasúthálózat zökkenőmentes összekötése révén a jobb városi és vidéki mobilitás kialakítását.

India energiaszerkezetében jelenleg a szén játszik elsődleges szerepet (az elsődleges energiafogyasztás 50 %-át teszi ki), de az ország a megújuló energiaforrások jelentette lehetőségekre támaszkodva megkezdte a világ egyik legnagyobb, a tiszta energiaforrásokra való átállást célzó programjának végrehajtását. Az EU és India közötti együttműködés segíthet megbízható, fenntartható és megfizethető energiarendszerek kialakításában, ugyanakkor hozzájárulhat az EU energia-technológiai ágazatának növekedéséhez. Az EU folytatja az együttműködést Indiával az energiaellátás biztonsága, az energiahatékonyság, a megújuló energiaforrások – többek között a nap- és a tengeri szélenergia –, az intelligens hálózatok és a decentralizált rendszerek terén, valamint a megújuló energiákat nagy arányban és megbízhatóan integrálni képes villamosenergia-rendszer kiépítésére vonatkozó szakpolitikák kapcsán.

Az EU és India közötti, a tiszta energia és az éghajlatváltozás terén megvalósuló partnerség előmozdítja a szakpolitikai és szabályozási megközelítéseket, az üzleti megoldásokat és a környezetbarát technológiákat, annak érdekében, hogy lehetővé tegye az energetikai átállást, valamint az ellenálló képesség növelésével és az üvegházhatásúgáz-kibocsátás csökkentésével kezelje az éghajlatváltozást. Az éghajlatpolitika közös hosszú távú megközelítésének össze kell kapcsolnia az innováció támogatását a piaci kihasználás ösztönzőivel és egyéb támogatási intézkedésekkel, azonosítania kell és ki kell használnia az éghajlatpolitika és a kapcsolódó kérdések (például a légszennyezés, valamint az energia és a víz közötti kapcsolatok) közti szinergiákat, és törekednie kell arra, hogy az éghajlatváltozáshoz való alkalmazkodást integrálja a katasztrófakockázat-kezeléssel és a fejlesztési tervezéssel.

Az EU környezetvédelmi kérdések terén összegyűlt tapasztalata, valamint élvonalbeli technológiája jelentős értéket képvisel a fenntartható megoldások terén, ahogy azt az EU és India közötti vízügyi és erőforrás-hatékonysági partnerségek példája is mutatja. Az együttműködésnek erősödnie kell, hogy India támogatást kapjon az erőforrás-hatékony körkörös gazdaságra, a hulladékgazdálkodásra és az integrált vízkészlet-gazdálkodásra irányuló szakpolitikák felé történő elmozdulásban, a levegő- és vízszennyezés kezeléséhez, valamint a műanyag- és tengeri hulladék kezelésének problémáját célzó innovatív megoldások kialakításához. Az általános cél az, hogy az EU és India szakpolitikái közeledjenek egymáshoz és megtörténjen a környezetvédelmi jogszabályok végrehajtása a környezetbarát gazdasági növekedés és a munkahelyteremtés előmozdítása érdekében, valamint azért, hogy az állami és a magánszektorban tevékenykedő uniós gazdasági szereplők előtt lehetőségek nyíljanak meg.

Az EU elkötelezte magát a nemzetközi óceánpolitikai irányítás megerősítése mellett – ideértve a fenntartható halászatot is –, India pedig fontos szereplő az Indiai-óceánon. Az EU célja, hogy a tengeri erőforrásokkal való fenntartható gazdálkodás, illetve azok fenntartható használata érdekében erősítse a halászati együttműködést Indiával a kétoldalú, regionális és multilaterális szinteken, mindenekelőtt a regionális halászati gazdálkodási szervezet kontextusában. Az EU emellett együttműködik majd Indiával a fenntartható kék gazdaság fejlesztésének előmozdítása terén, ideértve a fenntartható akvakultúrát, valamint a tengeri területrendezéssel és a tengerparti övezet integrált kezelésével kapcsolatos bevált gyakorlatok megosztását.

India gyors urbanizációja és az ebből következően a környezet, a víz, a levegőminőség, a szennyvíz- és hulladékgazdálkodás, a közlekedés, a katasztrófakockázat-csökkentés és a fenntartható energiarendszerek terén jelentkező kihívások miatt a városfejlesztés az EU-val folytatott együttműködés különösen fontos területe. Az EU és India között az intelligens és fenntartható városfejlesztés – különösen a városi mobilitás, a higiénia és a fenntartható hűtési technológiák – terén megvalósuló együttműködés elmélyítése jelentős előnyökkel jár majd, mivel segíti majd a költséghatékony és megfizethető technológiai megoldásokhoz, szakpolitikákhoz és gyakorlatokhoz való hozzáférést. A helyi szintű éghajlatpolitikai és energiaügyi intézkedésekre irányuló partnerség megerősítése – többek között a Polgármesterek Globális Éghajlat- és Energiaügyi Szövetségének indiai tapasztalatainak felhasználásával – segítségül fog szolgálni mind a gyors urbanizáció, mind pedig az éghajlatváltozás kihívásának kezeléséhez.

Az EU-nak szorosabban együtt kell működni Indiával a vidéki közösségek fejlesztése terén, azzal a céllal, hogy előmozdítsa a fenntartható, megfizethető és az éghajlatváltozással kapcsolatos intelligens mezőgazdasági gyakorlatokat, formalizálja a gazdaságot, növelje India adóbázisát és jobbá tegye az emberek életét. Az EU-nak – az e-kereskedelmi platformok fejlesztését, valamint a vállalkozók digitális jártasságának és magabiztosságának javítását célzó projektekkel – támogatnia kell a távoli vidéki területek piaci integrációját. Ez segítené majd a helyi gazdaság növekedését, valamint az indiai nagyvárosok további túlnépesedésének megállítását.

A digitalizáció radikálisan átalakítja a gazdaságot és a társadalmat; lehetőséget nyújt az emberi jogokra és a nemek közötti egyenlőségre épülő inkluzív gazdasági és társadalmi modellek kialakítására. Az EU és India egyaránt támogatja a digitális gazdaságot, valamint a digitális megoldások alkalmazását a kormányzásban és a társadalmi fejlődésben. Az intenzívebb kapcsolatokkal – amelyek többek között az e megoldások végrehajtását érintő szabályozási keretek terén valósulnának meg – az adatáramlás előmozdítására és mellette a személyes adatok magas szintű védelmének biztosítására kell törekedni.

A digitalizáció mellett az automatizálás az, ami az uniós és az indiai gazdasági szereplők számára egyaránt az új üzleti lehetőségek hajtómotorjaként funkcionál. Az együttműködést tovább kell fejleszteni, és a munkaerőpiacra gyakorolt kedvező hatások, valamint a munkaerő termelékenységének fokozása szempontjából kell megközelíteni.

Az EU-nak továbbra is együtt kell működnie Indiával a nemzetközi szabványok alkalmazása kapcsán, többek között az autóipar és a közúti közlekedésbiztonság, a kialakulóban lévő technológiák (ideértve az 5G-t), a dolgok internete, az intelligens közlekedési rendszerek, a jövőbeni hálózatok és a távközlés biztonsága, a statisztikai szabványok terén, valamint a hagyományosabb ágazatok terén.